Hof moet sê oor selfverdediging – RamaphosaPres. Cyril Ramaphosa. (Foto: Elmond Jiyane/GCIS) Volgens pres. Cyril Ramaphosa sal howe eindelik die finale sê oor die voorgestelde wysigingswetsontwerp omtrent die besit van vuurwapens vir selfverdediging hê. Dié stelling is gemaak in ’n antwoord op ’n vraag in die parlement Donderdagaand waar die president ’n aantal joernaliste toegespreek het. Maroela Media het berig dat die wysigingswetsontwerp onder meer voorstel dat geen vuurwapenlisensie vir selfverdedigingsredes uitgereik sal word nie. “Uit ’n wetlike oogpunt het ek nog altyd verstaan dit is selfverdediging wanneer jy ’n vuurwapen besit en dit gebruik indien jou lewe bedreig word. “Die howe het egter jare lange ondervinding met selfverdedigingsake en is in die beste posisie om ’n finale beslissing daaroor te maak. Ek glo dat die howe uiteraard die voorgestelde wysigings sal bevraagteken.” Die wysigingswetsontwerp is op Vrydag 21 Mei in die Staatskoerant bekendgemaak en sedertdien vir kommentaar oopgestel. Verskeie organisasies en politieke partye het die wysigings as “roekeloos” en “irrasioneel” bestempel, terwyl Gun Free South Africa (GFSA) dit verwelkom het. Laasgenoemde meen dié wysigings is nodig en sê dat Suid-Afrika ’n baie veilige land sou wees indien vuurwapens doeltreffend was om mense veilig te hou. “Deur die beskikbaarheid van vuurwapens te beperk, beperk jy ook die aantal vuurwapensterftes,” het Adèle Kirsten vroeër aan Maroela Media gesê. TLU SA meen egter dat dié wysigings teenstrydig met die Suid-Afrikaanse Grondwet is. Die burgerregteorganisasie AfriForum het aangedui dat hy die voorgestelde wysigingswetsontwerp sal beveg aangesien dit ’n “aanval op gemeenskappe se weerbaarheid” is. Die Vryheidsfront Plus en die DA het ook aangedui dat hulle die wysigings sal teenstaan. Lede van die publiek het tot 4 Julie tyd om kommentaar op die webwerf van die burgerlike sekretariaat vir die polisie in te dien.